b'\n_START_ARTICLE_\nEmilio Palomo Aguado\n_START_SECTION_\nBiografia\n_START_PARAGRAPH_\nVa ocupar diferents c\xc3\xa0rrecs p\xc3\xbablics durant la Segona Rep\xc3\xbablica, arribant a Ministre de Comunicacions. Succeiria Eduardo Ortega y Gasset com a governador civil de Madrid el juny de 1931._NEWLINE_Tancat en la Pres\xc3\xb3 Model de Madrid, amb el Comit\xc3\xa8 Nacional Revolucionari a conseq\xc3\xbc\xc3\xa8ncia de la fallida insurrecci\xc3\xb3 de Jaca, va compartir pres\xc3\xb3 amb part del Comit\xc3\xa8 Revolucionari republic\xc3\xa0, format per Lucio Garz\xc3\xb3n Baz, \xc3\x81ngel Garc\xc3\xada, Justo Aedo, Jes\xc3\xbas del R\xc3\xado, \xc3\x81ngel Galarza, Luis Hern\xc3\xa1ndez Alfonso, Antonio S\xc3\xa1nchez Fuster, Carlos Castillo, Niceto Alcal\xc3\xa1-Zamora, Largo Caballero, Fernando Brisuel, Fernando de los R\xc3\xados Urruti, Miguel Maura i Santiago Casares Quiroga._NEWLINE_El mateix any del seu ingr\xc3\xa9s a la Pres\xc3\xb3 Model de Madrid havia publicat a l\'editorial Morata l\'obra titulada Dos ensayos de revoluci\xc3\xb3n. \xc2\xbfEspa\xc3\xb1a en marcha?. Tamb\xc3\xa9 escriv\xc3\xad sobre la q\xc3\xbcesti\xc3\xb3 agr\xc3\xa0ria a la revista Cuadernos de Cultura, concretament "Uso y abuso de la tierra" el 1930._NEWLINE_Fou elegit diputat per Toledo a les eleccions generals espanyoles de 1931 com a independent a les files del Partit Republic\xc3\xa0 Radical Socialista. Dins les files d\'aquest partit va ocupar algunes sotssecretaries i va arribar al c\xc3\xa0rrec de Ministre de Comunicacions en el VI Govern de la Rep\xc3\xbablica, presidit per Diego Mart\xc3\xadnez Barrio (del 8 d\'octubre de 1933 al 16 de desembre de 1933). Durant la seva estada en aquest ministeri va ocupar la presid\xc3\xa8ncia de la Comissi\xc3\xb3 d\'Estudi del T\xc3\xbanel Hispanoafric\xc3\xa0 Submar\xc3\xad sota l\'Estret de Gibraltar (CETHASEG) Militant ja a Izquierda Republicana fou reelegit diputat per Toledo a les eleccions generals espanyoles de 1936._NEWLINE_Fou President del Tribunal de Comptes des del 25 de juny de 1936 fins al 29 de mar\xc3\xa7 de 1940. Succe\xc3\xad Jaime Dominguez Barbero, que havia estat President inter\xc3\xad (sense nomenament) des del cessament de Pedro G\xc3\xb3mez Chaix el 22 d\'agost de 1933._NEWLINE_Exiliat a M\xc3\xa8xic, va ser membre de la Delegaci\xc3\xb3 mexicana de la Junta d\'Auxili als Republicans Espanyols (JARE) que presidia Indalecio Prieto i de la que cess\xc3\xa0 el gener de 1940 despr\xc3\xa9s de descobrir-se la sustracci\xc3\xb3 de joies dels "bultos" del iot Vita._NEWLINE_El 1942 publica l\'obra En pecado mortal a la impremta "La Ver\xc3\xb3nica" que Manuel Altolaguirre fund\xc3\xa0 en el seu exili a Cuba._NEWLINE_Hi ha const\xc3\xa0ncia de la seva pertinen\xc3\xa7a com a ma\xc3\xa7\xc3\xb3 al Gran Orient Espanyol a comen\xc3\xa7aments de la II Rep\xc3\xbablica, participant activament com a gran orador.'